
[bookmark: _Toc256000000]FORSLAG TIL EUROPA-PARLAMENTETS BESLUTNING
om de sociale mediers og onlinemiljøets indvirkning på unge

(2025/2081(INI))
Europa-Parlamentet,
–	der henviser til FN's konvention om barnets rettigheder af 20. november 1989,
–	der henviser til artikel 165 i traktaten om Den Europæiske Unions funktionsmåde,
–	der henviser til Den Europæiske Unions charter om grundlæggende rettigheder (chartret),
–	der henviser til Europa-Parlamentets og Rådets direktiv (EU) 2018/1808 af 14. november 2018 om ændring af direktiv 2010/13/EU om samordning af visse love og administrative bestemmelser i medlemsstaterne om udbud af audiovisuelle medietjenester (direktiv om audiovisuelle medietjenester) i betragtning af de ændrede markedsforhold[footnoteRef:2]1, [2: 1 EUT L 303 af 28.11.2018, s. 69, ELI: http://data.europa.eu/eli/dir/2018/1808/oj.] 

–	der henviser til Europa-Parlamentets og Rådets forordning (EU) 2016/679 af 27. april 2016 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger og om ophævelse af direktiv 95/46/EF (generel forordning om databeskyttelse)[footnoteRef:3]2, [3: 2 EUT L 119 af 4.5.2016, s. 1, ELI: http://data.europa.eu/eli/reg/2016/679/oj.] 

–	der henviser til Europa-Parlamentets og Rådets forordning (EU) 2022/2065 af 19. oktober 2022 om et indre marked for digitale tjenester og om ændring af direktiv 2000/31/EF (forordning om digitale tjenester)[footnoteRef:4]3, [4: 3 EUT L 277 af 27.10.2022, s. 1, ELI: http://data.europa.eu/eli/reg/2022/2065/oj.] 

–	der henviser til Europa-Parlamentets og Rådets forordning (EU) 2024/1689 af 13. juni 2024 om harmoniserede regler for kunstig intelligens og om ændring af forordning (EF) nr. 300/2008, (EU) nr. 167/2013, (EU) nr. 168/2013, (EU) 2018/858, (EU) 2018/1139 og (EU) 2019/2144 samt direktiv 2014/90/EU, (EU) 2016/797 og (EU) 2020/1828 (forordningen om kunstig intelligens)[footnoteRef:5]4, [5: 4 EUT L 2024/1689 af 12.7.2024, ELI: http://data.europa.eu/eli/reg/2024/1689/oj.] 

–	der henviser til Europa-Parlamentets og Rådets direktiv 2005/29/EF af 11. maj 2005 om virksomheders urimelige handelspraksis over for forbrugerne på det indre marked og om ændring af Rådets direktiv 84/450/EØF og Europa-Parlamentets og Rådets direktiv 97/7/EF, 98/27/EF og 2002/65/EF og Europa-Parlamentets og Rådets forordning (EF) nr. 2006/2004 (direktivet om urimelig handelspraksis)[footnoteRef:6]5, [6: 5 EUT L 149 af 11.6.2005, s. 22, ELI: http://data.europa.eu/eli/dir/2005/29/oj.] 

–	der henviser til sin beslutning af 5. oktober 2023 om den nye europæiske strategi for et bedre internet for børn (BIK+)[footnoteRef:7]6 [7: 6 EUT C, C/2024/1190, 23.2.2024, ELI: http://data.europa.eu/eli/C/2024/1190/oj.] 

–	der henviser til sin beslutning af 12. december 2023 om afhængighedsskabende design af onlinetjenester og forbrugerbeskyttelse i EU's indre marked[footnoteRef:8]7, [8: 7 EUT C, C/2024/4164, 2.8.2024, ELI: http://data.europa.eu/eli/C/2024/4164/oj.] 

–	der henviser til sin beslutning af 11. marts 2021 om børns rettigheder i lyset af EU-strategien for børns rettigheder[footnoteRef:9]8, [9: 8 EUT C 474 af 24.11.2021, s.146.] 

–	der henviser til Kommissionens retningslinjer om foranstaltninger til at sikre et højt niveau af privatlivets fred, tryghed og sikkerhed for mindreårige, jf. artikel 28, stk. 4, i forordning (EU) 2022/2065, der blev offentliggjort den 14. juli 2025,
–	der henviser til den undersøgelse bestilt af Parlamentets Kultur- og Uddannelsesudvalg med titlen "The influence of social media on the development of children and young people", som blev offentliggjort af Parlamentets Generaldirektorat for Interne Politikker i februar 2023[footnoteRef:10]9, [10: 9 Undersøgelse – "The influence of social media on the development of children and young people", Europa-Parlamentet, Temaafdelingen for Struktur- og Samhørighedspolitik, februar 2023.] 

–	der henviser til forretningsordenens artikel 55,
–	der henviser til udtalelser fra Udvalget om det Indre Marked og Forbrugerbeskyttelse og Udvalget om Borgernes Rettigheder og Retlige og Indre Anliggender,
–	der henviser til betænkning fra Kultur- og Uddannelsesudvalget (A10-0000/2025),
A.	der henviser til, at globale skærmtidsdata fra 2025 viser, at teenagere i alderen 11-14 år bruger ca. ni timer om dagen på skærme, at børn i alderen 8-10 år bruger ca. seks timer om dagen på skærme, og at et ud af fem børn i alderen 8-12 år bruger skærme i over otte timer dagligt;
B.	der henviser til, at brugen af sociale medier blandt børn i EU i alderen 9-16 år er mere end fordoblet siden 2010 og nu i gennemsnit udgør tre timer om dagen, idet over 80 % bruger sociale medieplatforme dagligt, hvilket gør onlineinteraktion til en central del af deres dagligdag;
C.	der henviser til, at sociale medier udsætter unge brugere for en bred vifte af skadeligt indhold, bl.a. cybermobning, seksualiseret materiale, desinformation, pres i forhold til kropsopfattelse, fremme af selvskade, vold, ekstremisme, indhold uden samtykke og manipulerende algoritmedrevne reklamer;
D.	der henviser til, at de sociale medieplatformes funktioner er udformet med henblik på at maksimere engagementet – såsom uendelig scrolling og tvangsmæssig trang til at reagere på notifikationer – fremme afhængighedsskabende brug og kan forværre mentale sundhedsudfordringer og bidrage til søvnforstyrrelser og følelsesmæssig tilbagetrækning;
E.	der henviser til, at overdreven brug af sociale medier er forbundet med høje risici for mentale sundhedsproblemer hos unge såsom depression og angst;
F.	der henviser til, at influencere på de sociale medier i høj grad former unges adfærd, forbrugsvaner og meninger;
G.	der henviser til, at cybermobning rammer en væsentlig del af de unge;
H.	der henviser til, at børn under den officielle aldersgrænse har konti på de sociale medier og ofte får adgang ved at give falske oplysninger om deres alder for at omgå restriktionerne på de sociale medieplatforme;
I.	der henviser til, at EU's nuværende retlige ramme, bl.a. den generelle forordning om databeskyttelse, direktivet om audiovisuelle medietjenester (AVMS-direktivet), forordningen om digitale tjenester og forordningen om kunstig intelligens, udgør et solidt grundlag for at beskytte børn online, selv om der fortsat er vedvarende mangler i den konsekvente håndhævelse;
J.	der henviser til, at digital kunnen og mediekendskab er afgørende for at styrke unge mod manipulation, misinformation, desinformation og profilering på de sociale medier;
Generelle principper
1.	understreger, at håndteringen af de sociale mediers indvirkning på unge kræver en fælles strategi, der kombinerer indbygget sikkerhed, algoritmisk gennemsigtighed, sikring af privatlivets fred i forbindelse med alderssikring, digital kunnen, deltagerorienteret forvaltning og evidensbaseret evaluering for at sikre, at alle beskyttes på lige fod og står stærkere;
Den nuværende EU-retlige ramme
2.	understreger, at det er nødvendigt at sikre sammenhæng på tværs af centrale EU-retsakter såsom den generelle forordning om databeskyttelse, AVMS-direktivet, forordningen om digitale tjenester og forordningen om kunstig intelligens og den kommende retsakt om digital retfærdighed for at opbygge en fælles ramme for beskyttelse af børn online;
Den næste revision af AVMS-direktivet
3.	mener, at den kommende revision af AVMS-direktivet er en god lejlighed til at styrke beskyttelsen af unge mod skadeligt indhold på videodelingsplatforme og sociale medier;
4.	opfordrer Kommissionen til at vurdere, om de nuværende definitioner i AVMS-direktivet fuldt ud dækker relevante audiovisuelle medietjenester, især dem, der leveres af influencere og professionelle indholdsskabere på videodelingsplatforme;
5.	understreger, at det er nødvendigt at overveje at udvide centrale bestemmelser i AVMS-direktivet såsom bestemmelserne om gennemsigtighed i reklamer og beskyttelse af mindreårige til ligeledes at omfatte store udbydere af videodelingsplatforme; understreger, at en tilpasning af platformenes ansvar til medietjenesteudbydernes ansvar vil bidrage til at lukke huller i lovgivningen, der berører unge målgrupper;
Forordningen om kunstig intelligens
6.	understreger, at AI-drevne ungdomsorienterede tjenester såsom chatbots, personaliseringsmotorer og algoritmiske indholdsfiltre udgør nye risici for bias, manipulation og krænkelse af privatlivets fred og øger nødvendigheden af at håndhæve forpligtelserne i forordningen om kunstig intelligens med hensyn til gennemsigtighed, risikovurdering og beskyttelse af børns rettigheder;
[Afsnit om udtalelsen fra IMCO] 
7.	glæder sig over Kommissionens retningslinjer fra juli 2025 i henhold til artikel 28 i forordningen om digitale tjenester, der er et vigtigt skridt i retning af at styrke beskyttelsen af børn online, navnlig på videodelingsplatforme og sociale medier, og tilbyder praktiske værktøjer til at hjælpe platforme og tilsynsmyndigheder med at anvende reglerne i forordningen om digitale tjenester effektivt;
[Afsnit om udtalelsen fra LIBE]
8.	minder om, at bekæmpelse af seksuelt misbrug og seksuel udnyttelse online er afgørende for at håndtere de sociale mediers indvirkning på unge; understreger vigtigheden af at styrke den retlige ramme og anerkender omarbejdningen af direktiv 2011/93/EU[footnoteRef:11]10 som en væsentlig foranstaltning til at styrke beskyttelsen af børn online; [11: 10 Europa-Parlamentets og Rådets direktiv 2011/93/EU af 13. december 2011 om bekæmpelse af seksuelt misbrug og seksuel udnyttelse af børn og børnepornografi og om erstatning af Rådets rammeafgørelse 2004/68/RIA (EUT L 335 af 17.12.2011, s. 1, ELI: http://data.europa.eu/eli/dir/2011/93/oj).] 

Mental sundhed og trivsel
9.	tilskynder til oplysningskampagner rettet mod unge, familier og skoler i lighed med initiativer som sikkert internet-dagen for at forebygge digital afhængighed, fremme peerstøttefærdigheder og tilskynde til sundere vaner på de sociale medier;
Beskyttelse af mindreårige, skadeligt indhold og alderskontrol
10.	understreger, at det er nødvendigt med effektiv alderskontrol, der respekterer privatlivets fred, og forældrekontrol; opfordrer i den forbindelse til interoperable alderssikringssystemer, der er knyttet til den europæiske digitale identitetstegnebog, og som kontrollerer en brugers alder uden at indsamle eller opbevare personoplysninger;
11.	opfordrer indtrængende onlineplatformene til at tage større ansvar for at beskytte mindreårige mod skadeligt eller manipulerende indhold ved at sikre proaktiv moderation, standardsikkerhedsforanstaltninger og algoritmiske justeringer for at forhindre eksponering for afhængighedsskabende eller vildledende indhold;
Cybermobning og chikane på internettet
12.	understreger vigtigheden af værktøjer til at forebygge og reagere på cybermobning, bl.a. oplysningsprogrammer, uddannelsesressourcer til lærere og familier og peerstøttestrukturer såsom programmer til bekæmpelse af mobning;
Influencere og digital kultur
13.	understreger, at der er behov for fuld gennemsigtighed i influencerreklamer, der er rettet mod mindreårige; understreger vigtigheden af at gøre opmærksom på sponsoreret indhold og vigtigheden af etiske standarder for influencere, hvis målgruppe omfatter børn, og fremhæver risikoen for vildledende markedsføring, når reklamer skjules som organisk indhold;
Aktivt medborgerskab og deltagelse i demokratiet
14.	bemærker, at sociale medier spiller en central rolle i mobiliseringen af unge og oplysningskampagner rettet mod unge, hvilket viser deres kapacitet til at fremme meningsfuld deltagelse; fremhæver, at sociale medier både kan lette og hindre det politiske engagement blandt unge;
15.	advarer om, at algoritmiske bias og intens indholdspersonalisering øger risikoen for radikalisering og polarisering af unge;
Inklusion, lighed og tilgængelighed
16.	understreger vigtigheden af en retfærdig repræsentation af mindretal og marginaliserede identiteter i sociale medier for at fremme inklusion og følelsen af at høre til;
[Afsnit om udtalelsen fra FEMM]
17.	fremhæver, at piger og unge kvinder i højere grad udsættes for overlast på de sociale medier, herunder pres i forhold til kropsopfattelse, chikane og kvindefjendsk indhold; understreger, at der er behov for kønssensitive digitale sikkerhedsforanstaltninger for at sørge for sikre, inklusive og styrkende onlinemiljøer for alle unge brugere;
Uddannelse, digitale færdigheder og mediekendskab
18.	fremhæver den centrale rolle, som både formel og ikkeformel uddannelse spiller med hensyn til at udstyre unge med de digitale færdigheder og den kritiske tænkning, der er nødvendige for at navigere sikkert og effektivt på de sociale medier;
Gennemsigtighed og algoritmisk ansvarlighed
19.	understreger, at der er behov for øget gennemsigtighed i de sociale mediers algoritmiske systemer, eftersom uigennemsigtige algoritmer og indholdsmoderation hindrer unge brugeres evne til at forstå, hvorfor visse former for indhold anbefales, tilbageholdes eller fjernes, og undergraver dermed deres evne til at navigere i onlineindhold med fuldt vidende;
Overvågning og gennemførelse af politikker
20.	opfordrer Kommissionen til at vurdere effektiviteten af BIK+-strategien med hensyn til at håndtere aktuelle onlinerisici for unge og til at tilpasse sin evaluering til nye udfordringer såsom algoritmiske skader og overbevisende design;
°
°	°
21.	pålægger sin formand at sende denne beslutning til Rådet og Kommissionen.

[bookmark: _Toc256000001]BEGRUNDELSE
Digitale platforme har ændret, hvordan unge europæere lever, lærer og interagerer med hinanden, og er centrale for barndommen og teenagealderen i dag. Ifølge Det Fælles Forskningscenter bruger over 80 % af de unge i Europa dagligt de sociale medier, og den tid, der tilbringes online, er mere end fordoblet siden 2010. Data fra Eurostat viser, at 97 % af befolkningen i alderen 16-29 år i Unionen i 2024 tilgik internettet dagligt, og næsten ni ud af ti engagerede sig på sociale netværk. Disse tal understreger unge europæeres dybe digitale fordybelse i onlinemiljøet, men fremhæver også, at det haster med at sikre, at deres onlinemiljø er sikkert og inklusivt og støtter deres trivsel.
Ordføreren anerkender de mange muligheder, som digitale platforme giver: adgang til oplysninger, nye former for kreativitet, peerstøtte og kanaler for borgerdeltagelse. Disse fordele er dog forbundet med lige så store risici. WHO og OECD har dokumenteret en markant stigning i problematisk brug af sociale medier blandt unge, som nu berører mere end én ud af ti og er forbundet med følelsesmæssig tilbagetrækning, søvnforstyrrelser og nedsat koncentrationsevne. En nylig EU-undersøgelse viste, at over en tredjedel af de 15-årige tilbringer over tre timer om dagen på de sociale medier, og at de, der bruger længere tid, oplyser om højere grad af angst og depressive symptomer. Piger er særligt berørt, navnlig i forbindelse med pres i forhold til kropsopfattelse og eksponering for chikane på internettet. Disse tendenser viser, hvorfor Unionen skal reagere beslutsomt på grundlag af sine eksisterende retlige rammer og samtidig skal tilpasse sig nye udfordringer.
Sammenhæng i EU's retlige ramme 
Unionen har allerede etableret en solid retlig ramme gennem den generelle forordning om databeskyttelse (GDPR), direktivet om audiovisuelle medietjenester (AVMS-direktivet), forordningen om digitale tjenester og forordningen om kunstig intelligens (AI-forordningen). Tilsammen omhandler disse instrumenter privatlivets fred, skadeligt indhold, onlinereklamer og algoritmisk ansvarlighed. Der er dog fortsat huller som følge af fragmentering og uensartet håndhævelse. Influencere og professionelle indholdsskabere arbejder ofte i et omfang, der kan sammenlignes med radio- og tv-selskaber, men falder ind under lovgivningsmæssige gråzoner. Ordføreren understreger derfor, at det er nødvendigt at sikre fuld sammenhæng på tværs af instrumenter, især med den kommende retsakt om digital retfærdighed, således at børn nyder samme beskyttelse uanset platform eller tjeneste.
Den næste revision af AVMS-direktivet: en afgørende mulighed
Den kommende revision af AVMS-direktivet giver en rettidig mulighed for at modernisere Unionens retlige ramme på det audiovisuelle område. Ordføreren understreger, at det er nødvendigt at vurdere, om anvendelsesområdet herfor bør udvides til at afspejle virkeligheden i nutidens medieøkosystem, hvor influencere og indholdsskabere de facto fungerer som medietjenesteudbydere. Anvendelse af centrale bestemmelser, som f.eks. gennemsigtighed i reklamer og beskyttelse af mindreårige, på store videodelingsplatforme og indhold fra influencere vil lukke de nuværende smuthuller og i højere grad tilpasse ansvaret til traditionelle radio- og tv-selskabers ansvar. Dette vil bidrage til at sikre et ensartet beskyttelsesniveau for børn på tværs af forskellige audiovisuelle miljøer.
Kunstig intelligens og algoritmiske risici 
AI-baserede tjenester præger i stigende grad børns oplevelser online: fra personaliserede anbefalingsmotorer til interaktive chatbots og automatiseret moderation. Disse teknologier rummer potentiale, men udgør også nye risici for bias, manipulation og krænkelse af privatlivets fred. Uden stærke beskyttelsesforanstaltninger kan algoritmiske systemer forstærke skadelige stereotyper, forøge polariseringen eller udsætte børn for manipulerende indhold. Ordføreren understreger derfor vigtigheden af at sikre en fuld håndhævelse af AI-forordningen, især forpligtelserne vedrørende gennemsigtighed, risikovurdering og garantier for børns rettigheder. Algoritmisk ansvarlighed er ikke blot et teknisk spørgsmål. Det er en demokratisk nødvendighed at sikre, at unge på en alderssvarende måde forstår, hvordan deres onlinemiljø udformes.
Mental sundhed, skadeligt indhold og alderssikring 
Mentale sundhedsproblemer er kernen i debatten. Overdreven og tvungen brug af sociale medier har været forbundet med angst, depression og lavere trivsel, mens konstant eksponering for afhængighedsskabende designfunktioner underminerer en sund udvikling. Med henblik på at imødegå disse risici opfordrer ordføreren til en blanding af forebyggende og lovgivningsmæssige foranstaltninger: et alderskontrolsystem, der respekterer privatlivets fred og er interoperabelt med den europæiske digitale identitetstegnebog, effektiv forældrekontrol og indbygget standardsikkerhed. Platformene skal desuden påtage sig et større ansvar for at begrænse skadeligt eller manipulerende indhold og tilpasse algoritmer for at mindske eksponeringen for afhængighedsskabende funktioner.
Cybermobning, influencere og kønsbaseret chikane
Cybermobning er fortsat en af de mest udbredte farer, som børn og unge udsættes for. Forebyggende foranstaltninger skal kombinere oplysningsprogrammer i skoler, uddannelse af lærere, tilgængelige rapporteringsmekanismer og peerstøttestrukturer. Influencere spiller også en vigtig rolle med hensyn til at forme unges forbrugsvaner og værdier. Der er behov for klarere regler om offentliggørelse af sponsoraftaler, gennemsigtighedsforpligtelser og etiske standarder, navnlig i forbindelse med børneinfluencere, for at undgå vildledende markedsføring og beskytte mindreårige mod skjult reklame.
Ordføreren understreger endvidere den kønsspecifikke karakter af farer på internettet. Der er dokumentation for, at piger og unge kvinder rammes uforholdsmæssigt hårdt af chikane, kvinderelateret indhold og pres i forhold til kropsopfattelse. Kønssensitive beskyttelsesforanstaltninger skal derfor indgå i Unionens ramme for digital beskyttelse og sikre, at onlinemiljøer er inklusive og styrker alle unge brugere.
Digital kunnen, aktivt medborgerskab og inklusion
Regulering alene er ikke nok. Styrkelse af børn gennem digital kunnen og mediekendskab er afgørende for at udstyre dem med de kritiske færdigheder, der er nødvendige for at navigere sikkert og bevidst på de sociale medier. Skoler, ungdomsorganisationer og civilsamfundet skal modtage støtte, så de kan give de unge værktøjer til at forstå algoritmer, modstå manipulation og forvalte deres digitale tilstedeværelse ansvarligt.
Samtidig er det afgørende at anerkende, at sociale medier også fremmer aktivt medborgerskab og har gjort det muligt for unge i hele Europa at mobilisere sig og samles om sager lige fra klimaændringer til ligestilling mellem kønnene. Garanti for sikre og inklusive onlinemiljøer vil ikke blot styrke beskyttelsen af børn, men også unges engagement i det europæiske demokrati. Dette kræver også fokus på inklusion: Mindretal og marginaliserede samfund skal være rimeligt repræsenteret, og deres identitet skal respekteres i digitale rum for at fremme deres følelse af at høre til.
Overvågning og håndhævelse
Endelig kræver effektive politikker en stærk håndhævelse og løbende overvågning. Initiativer som BIK+-strategien er værdifulde, men deres succes afhænger af en grundig evaluering af og tilpasning til nye risici såsom algoritmiske skader eller manipulerende overbevisende design. Ordføreren opfordrer Kommissionen til at vurdere effektiviteten af de nuværende initiativer og sikre, at Unionens indsats holder trit med det digitale miljø, der er i hastig udvikling.
De sociale medier og det nuværende onlinemiljø giver mulighed for læring, kreativitet og aktivt medborgerskab, men udsætter også børn for alvorlige risici for overlast, manipulation og udstødelse. Ordføreren opfordrer derfor til en omfattende EU-strategi, der kombinerer indbygget sikkerhed, algoritmisk gennemsigtighed, sikring af privatlivets fred i forbindelse med alderssikring, uddannelse og indflydelse og robust håndhævelse. Ved at lukke huller i lovgivningen og styrke ansvarligheden kan Unionen sikre, at børn og unge vokser op i et digitalt miljø, der beskytter deres værdighed, støtter deres trivsel og sætter dem i stand til at trives som fremtidens aktive borgere.

I henhold til artikel 8 i bilag I til forretningsordenen erklærer ordføreren, at han i sin betænkning har medtaget input om forhold, der vedrører sagens emne, som han har modtaget som led i udarbejdelsen af udkastet til betænkning fra følgende interesserepræsentanter, der er omfattet af anvendelsesområdet for den interinstitutionelle aftale om et obligatorisk åbenhedsregister[footnoteRef:12]1, eller fra følgende repræsentanter for offentlige myndigheder i tredjelande, herunder deres diplomatiske missioner og ambassader: [12: 1 http://data.europa.eu/eli/agree_interinstit/2021/611/oj.] 

	1. Interesserepræsentanter, der er omfattet af anvendelsesområdet for den interinstitutionelle aftale om et obligatorisk åbenhedsregister

	5Rights Foundation

	Age Verification Providers Association (AVPA)

	Centre for Media Pluralism and Media Freedom, European University Institute

	Digital Futures for Children (DFC) centre, London School of Economics

Ordføreren har udarbejdet ovenstående liste på eget ansvar.
Når fysiske personer er identificeret på listen ved deres navn, deres funktion eller begge, erklærer ordføreren at have forelagt de pågældende fysiske personer Europa-Parlamentets databeskyttelsesmeddelelse nr. 484 (https://www.europarl.europa.eu/data-protect/index.do), hvori de gældende betingelser for behandling af deres personoplysninger og rettighederne forbundet med denne behandling er fastlagt.

